האחים **רפי שאולי** (נולד ב-29 באוקטובר 1939) ו**תדי (טדי) שאולי** (נולד ב-11 ביולי 1945) הם מסעדנים ואנשי עסקים. משנת 1965 ועד 2023 פתחו עשרות מסעדות, מועדונים ודיסקוטקים בתל אביב, בירושלים, בחיפה, באילת, ברודוס, בלונדון ועוד. בין השאר פתחו את הדיסקוטק הראשון, את מועדון החברים הראשון ואת המסעדה הסינית הראשונה בישראל. רפי ותדי שאולי הפיקו את המחזמר "שיער", ייסדו את מגזין מוניטין, והיו הבעלים של הדולפינריום בתל אביב. רפי שאולי הוא יקיר העיר תל אביב לשנת 2013.

ביוגרפיה
--------

תדי שאולי, שמיילך, אריק איינשטיין וצבי שיסל, "ויסקי אגוגו", 1968
רפי ותדי נולדו בבית החולים ליולדות פרויד למשפחת שאול והתגוררו בילדותם בשכונת פלורנטין בתל אביב.

רפי שאולי התגייס לצה"ל בשנת 1957 ושירת בחיל האוויר. לאחר שחרורו מהצבא שימש דייל בחברת אל-על במשך כשנתיים. תדי שאולי התגייס לצה"ל בשנת 1963 ושירת כמדריך נוער בשדה בוקר.

### שנות ה-60, ה-70 וה-80 של המאה ה-20

בשנת 1965, עם שחרורו של תדי מהצבא, פתחו רפי ותדי, יחד עם איקא ישראלי ודן בן אמוץ, את הדיסקוטק הראשון בישראל, במרפסת החמאם ביפו. רפי תיקלט בו והיה למעשה הדי ג'יי הראשון בארץ, ותדי עמד מאחורי הבר.

רפי ותדי, "דה סינגינג במבו" 1972
בשנת 1965 פתחו רפי ותדי שאולי את הדיסקוטק ויסקי אגוגו ברחוב בן יהודה פינת ז'בוטינסקי בתל אביב, ובשנת 1966 נפתח סניף נוסף של הדיסקוטק במרכז הכרמל בחיפה.

בשנת 1966 פתחו את מועדון "מנדי'ס", ברחוב בן יהודה 67 בתל אביב, וסניף נוסף בירושלים. המועדון נקרא על שמה של אשתו של רפי, מנדי רייס-דייוויס, שהייתה מעורבת בפרשת ריגול בריטית-סובייטית בשנות ה-60 של המאה ה-20. במועדון הופיעו, בין השאר, להקת הצ'רצ'ילים. את המקום פקדו שחקני הקולנוע, שון קונרי, מייקל קיין וברנדה ואקרו, ידידיה של מנדי, ועוד.

בשנת 1967 פתחו רפי ותדי את המועדון-דיסקוטק צ'יטה ברחוב שונצינו בתל אביב. במועדון הופיעו בין השאר הצ'רצ'ילים והאריות.

בשנת 1968 פתחו האחים שאולי את מסעדת "דה סינגינג במבו" (הבמבוק המזמר) ברחוב יורדי הסירה בנמל תל אביב, המסעדה הסינית-יפנית הראשונה בישראל, בתקופה שבה היה מתחם הנמל ריק ושומם לגמרי. תדי ורפי הביאו לארץ את הו יאנג צ'אן, טבח סיני, לעבוד במטבח של המסעדה. צ'אן נשאר בישראל כ-30 שנה ופתח בעצמו כמה מסעדות.

בשנת 1973 פתחו מסעדה סינית נוספת, "מיסטר סינג", ברחוב פרישמן בתל אביב. זאת המסעדה הראשונה בישראל שהציעה מנות אוכל בטייק אווי. באותה שנה פתחו מסעדה מקסיקנית ביפו.

בשנת 1976 פתחו את המסעדה הסינית "מנדיס על החוף" בעיר אילת. ראש הממשלה יצחק רבין גזר את הסרט בערב הפתיחה. באותה שנה פתחו האחים שאולי מסעדה ברודוס.

תדי ורפי פתחו בשנת 1976 בתל אביב את מסעדות ההמבורגר הראשונות בסגנון אמריקאי, "תל אביב הקטנה" ברחוב הירקון ו"מנדיס דרגסטור" בדיזנגוף. בערב הפתיחה של "תל אביב הקטנה" נערך טקס הטבעת כפות ידיהם של מפורסמים בבטון.

יפה ירקוני ורפי שאולי, הטבעת כפות ידיים בבטון בפתיחת "תל אביב הקטנה"
בשנת 1977 פתחו רפי ותדי את מועדון החברים הראשון בארץ, "המועדון", ברחוב הירקון בתל אביב. המועדון כלל ארבע קומות ומונתה ועדת קבלה כדי לבחור את המצטרפים למועדון, בנוסף לתשלום המשמעותי שנדרש מהחברים לשלם. במועדון הייתה מסעדה ודיסקוטק, והוצגו בו גם תערוכות אמנות, בין השאר של אסי דיין. בשנת 1982 המקום נשרף, ונפתח מחדש בשנת 1984. בשנת 1981 נפתח סניף נוסף של המועדון בגן האם בחיפה, ביוזמתו של גדי זאבי.

בשנת 1978 ייסדו האחים שאולי, יחד עם שוקי בן פורת, מיכאל אלבין, דוד מושביץ, יורם מושקט וחיים בר און, את מגזין מוניטין. עורכו הראשון היה אדם ברוך. הירחון היה המגזין הראשון בישראל שהודפס בדפי כרומו בצבע.

בשנת 1989 פתחו את מסעדת הגלריה הלבנה בשדרות רוטשילד, ואת מסעדת הסושי הראשונה בישראל, כחלק מסניף של מסעדת "סינגינג במבו" ברחוב הירקון.

### שנות ה-80 של המאה ה-20 ואילך

בשנות ה-80 כתב רפי שאולי סרטים בהוליווד, ביניהם הסרט "הגולאג" שבו שיחק מלקולם מקדואל בתפקיד הראשי.

בסוף שנות ה-80 פתחו תדי ורפי בתל אביב את חנות הפרוזן יוגורט הראשונה בישראל, "מנדיס שרי", בפינת הרחובות בן-גוריון ודיזנגוף.

בשנת 1990 פתחו רפי ותדי מחדש, יחד עם שותפם יהודה טלית, את הדולפינריום בתל אביב, שנסגר כמה שנים קודם לכן. הם שיפצו את המבנה, הביאו דולפינים ומאמנים מרוסיה ופתחו במקום מסעדה. המקום נסגר בשנת 1993 ולא נפתח שוב.

בשנת 1991 העלו רפי וטדי, יחד עם יהודה טלית וחיים סלוצקי, הפקה מחודשת של המחזמר שיער באולם הסינרמה, בבימויו של צדי צרפתי. באותה שנה חבר תדי לקבוצת איזנברג כשותף בחברה הציבורית "קיסריה מקרקעין ונופש". כחלק מהפעילות העסקית של הקבוצה הקים יחד עם רפי אחיו את הקאנטרי קלאב "קיסרית" בקיסריה.

ביל קלינטון, חיים סבן, תדי שאולי ויצחק חנגל במסעדת פסטל, 2015. צילום: גיא יחיאלי
בתחילת שנות האלפיים הקים רפי שאולי עבור חברת Park Plaza (אנ') את מסעדת "צ'ינו לטינו" בנוטינגהאם, לידס ולונדון. באותן שנים חבר תדי שאולי למוזיאון תל אביב עם שותפו יצחק חנגל, וביחד הקימו את המסעדות "ג'קומטי", "דובנוב 8", "קפה סטודיו", "קפה הלנה" ומסעדת "פאסטל", שזכתה בתואר "המסעדה המעוצבת היפה בעולם" לשנת 2014, בתחרות שהתקיימה בסין.   

תדי פתח יחד עם חנגל גם את מסעדת "ריברסייד" על שפת הירקון ו"קפה אריאלה" בבית אריאלה בתל אביב.

בשנת 2013 קיבל רפי שאולי את פרס יקיר העיר תל אביב.

גלריה
-----

* מנדי, רפי ותדי, קפה כסית, 1968מנדי, רפי ותדי, קפה כסית, 1968
* "מיסטר סינג", 1973"מיסטר סינג", 1973
* שלט כניסה "תל אביב הקטנה", 1976שלט כניסה "תל אביב הקטנה", 1976
* "תל אביב הקטנה" - הזמנה"תל אביב הקטנה" - הזמנה
* רפי שאולי ומאמן בדולפינריום המחודש, 1990רפי שאולי ומאמן בדולפינריום המחודש, 1990

לקריאה נוספת
------------

* ניסן שור, **לרקוד עם דמעות בעיניים**, הוצאת רסלינג 2008.
* נתן דונביץ', **מקיוסק גזוז עד מסעדת שף - מאה שנות אוכל בתל אביב**,אחוזת בית 2012.

קישורים חיצוניים
----------------

ויקישיתוף מדיה וקבצים בנושא **רפי ותדי שאולי** בוויקישיתוף

הערות שוליים
------------

1. 1 2  מנדי מקריבה עצמה בת"א, מעריב, 13 בפברואר 1973
2. 1 2  כרמית ספיר-ויץ, רפי שאולי, באתר ynet, 17 באוקטובר 2006
3. 1 2 3 4 5  רפי וחוה, חדשות, 15 באפריל 1988
4. ↑  ניסן שור, **לרקוד עם דמעות בעיניים**, הוצאת רסלינג 2008, עמ' 42–45, 56
5. 1 2 3 4 5  גלי וולוצקי, הפרלמנט של דובנוב: "לשבת פה זה משתלם", באתר כלכליסט, 20 במרץ 2014
6. ↑  ניסן שור, **לרקוד עם דמעות בעיניים**, הוצאת רסלינג 2008, עמ' 77
7. ↑  האיש בעל המשקפים, דבר, 3 בספטמבר 1970
8. ↑  מיכל ישראלי, ‏יהלומים לנצח: פרידה מנערת בונד מקומית, באתר "Time Out ישראל", 29 בדצמבר 2014
9. ↑  הצ'רצ'ילים במנדיס, 1967
10. ↑  איתי בלומנטל, פרידה ממנדי: "הייתה מלכת הלילה של ת"א", באתר ynet, 20 בדצמבר 2014
11. ↑  נתן דונביץ', **מקיוסק גזוז עד מסעדת שף - מאה שנות אוכל בתל אביב**, הוצאת אחוזת בית 2012, עמוד 329
12. 1 2  אתר למנויים בלבד אברהם בלבן, רשימות תל אביביות | איך נכבש הצפון, באתר הארץ, 20 ביולי 2020
13. ↑  נתן דונביץ', **מקיוסק גזוז עד מסעדת שף - מאה שנות אוכל בתל אביב**, הוצאת אחוזת בית 2012, עמוד 328
14. ↑  הבמבוק המזמר, על המשמר, 28 ביוני 1972
15. ↑  העולם הזה, גליון 2004 מתאריך 28 בינואר 1976
16. ↑  העולם הזה, גיליון 2050, 15 בדצמבר 1976 עמ' 16
17. ↑  ממטולה עד אילת, מעריב, 23 בינואר 1976
18. ↑  אתמול בערב נפתח מחדש בתל אביב המועדון, באתר עיתון חדשות (עיתון), ‏11 במרץ 1984
19. 1 2  "מוניטין", באתר גלובס, 17 במרץ 1998
20. ↑  חיפה מתעוררת, מעריב, 4 באוקטובר 1981
21. ↑  רון מיברג, ‏המגזין שקרה פעם, באתר מעריב אונליין, 7 באוגוסט 2018
22. ↑  קורים דברים, מעריב, 18 באוקטובר 1989
23. ↑  שנינו דומיננטיים ויש פיצוצים, חדשות, 25 בספטמבר 1989
24. ↑  והרי לכם סושי, מעריב, 17 במרץ 1988
25. ↑  באגרופנו נקנה את זקיפות קומתנו, חדשות, 31 בינואר 1986
26. ↑  Gulag 1985, ‏נלקח ב-1 ביוני 2023
27. ↑  רותם מימון, עכבר העיר, סיבוב אחרון: רפי שאולי פותח מסעדה חדשה, באתר הארץ, 10 באוקטובר 2012
28. ↑  אתר למנויים בלבד רותם מימון, איציק חנגל: "אני לא רואה איך עולם התרבות ישרוד אחרי המלחמה בלי סיוע ממשלתי", באתר הארץ, 12 באוקטובר 2023
29. ↑  גלי וולוצקי, ‏למבוגרים בלבד: מסעדנים ותיקים בתל אביב מגלים את הסוד, באתר "Time Out ישראל", 15 במרץ 2017
30. ↑  גיל משעלי, ‏פרייבט דינר: ביל קלינטון וחיים סבן נפגשים, באתר ‏מאקו‏, 30 באוקטובר 2015
31. ↑  אתר למנויים בלבד שגיא כהן, עוד לא אבדה תקוותנו: יש מסעדה אמיתית בתל אביב, באתר הארץ, 12 באפריל 2018
32. ↑  אתר למנויים בלבד רוני קשמין, הישג: פאסטל נבחרה כמסעדה היפה לשנת 2014, באתר הארץ, 20 בינואר 2015
33. ↑  אפרת בראשי מפן‏, תגידו מזל טוב: מסעדת פאסטל הוכתרה כמסעדה היפה בעולם לשנת 2014, באתר וואלה!‏, 14 בינואר 2015
34. ↑  נבחרו יקירי העיר תל אביב 2013, באתר הבמה, ‏19 במרץ 2013